
אין גבול לקנאה
צבי ויינגרטן
שיח לשבת כי תשא
בסוף פרשת כי תשא, כסיכום של המצב החדש שנוצר בעקבות חטא העגל, מסופר על משה ועל יציאתו השגרתית לאוהל מועד שמחוץ למחנה. "והיה כצאת משה אל האוהל יקומו כל העם ונצבו איש פתח אהלו והביטו אחרי משה עד בואו האהלה" (לג, ח). על הבטה זו (של העם במשה) התגלעה מחלוקת בין שני אמוראים:

פליגי תרי אמוראי, חד אמר לשבח וחד אמר לגנאי. מאן דאמר לשבח – "מחמי צדיקא ומזכי" ['נראה את הצדיק כזכות'], ומאן דאמר לגנאי – "חזי שקיה, חזי כרעיה, אכיל מן יהודאי, כל מדיליה מן יהודאי" ['ראו שוקיו, ראו כרעיו, אוכל מרכוש היהודים, כל מה שיש לו נלקח מהיהודים'].

ירושלמי בכורים, פ"ג, ה"ג

קל לנו להסכים ולהזדהות עם השיטה הראשונה, זו שרואה בהבטת העם התנהגות חיובית – זכות גדולה היא לראות את הצדיק. מאידך, השיטה הנגדית מעוררת התנגדות, כעס ואולי אפילו חלחלה: הייתכן שבמשה יתעורר חשד כזה?! 

אני זוכר שבעת שהייתי בתיכון יצא שמעו של אדם מסויים בתור צדיק גדול, נשמה גדולה שירדה לעולם והאירה את כולו. דיברנו על פנים שונות בתורתו כשאחד החברים אמר בהחלטיות שאין כזה דבר צדיק מושלם ועבר להזכיר את נפילותיו השונות של אותו אדם – כשרובם ככולם מפי השמועה. התחושה שנשבה כרוח בעצמותיי הייתה אכזבה עמוקה, לא מאותו "גדול" אלא מחברי. וחלפו שנים עד שהבנתי שהדעה השניה בקטע המדרשי לעיל מדברת מפיו של אותו חבר. משה, הוא הדמות שלכאורה לא ניתן להדביק עליה שום לכלוך ושום רבב ובכל זאת, טוען האמורא, מצאו בני ישראל מקום לכעוס ולזלזל בו. אולי הביקורת שנשמעת במדרש אינה על התנהגותו של משה בתור מנהיג רוחני אלא בתור פרנס – ואולי אפילו עורר משה את החשד על עצמו.
 זו הצדקה חלשה אך גם אם נצליח לדון את עם ישראל למידה מסויימת של זכות (הרי כך או אחרת משה לא לקח מהם מאומה כפי שיאמר בפירוש לדתן ואבירם, "לא חמור אחד מהם לקחתי וגו'"), לא מדובר במקרה יחיד של ביקורת לא מוצדקת על משה – על כך תבוא ותעיד פרשת צרעת מרים שנקרא בעוד מספר שבועות.

אז מהו, אם כך, שורשו של הרצון לחשוד במשה? נראה לי שכאן יש לחזור לדבריו של אותו חבר – שאין כזה דבר צדיק מושלם. על עצמי אוכל להעיד – אני חי את חיי, נופל וקם, לפעמים (ולא נעים להודות בזה) אני אפילו משתפל מעט בבוץ לפני שאני מנסה לקום, ולפעמים הנפילה קשה והקימה לא כל כך מהירה. כולנו בני אדם, כולנו מכירים את התחושה. ואז קורה הלא יאומן. מגיע בן אדם אחר ועל פניו מצליח להחזיק את עצמו – ובעוד אנחנו קמים ונופלים וקמים – הוא קם וקם וקם. בנקודה זו ניתן לבחור שני נתיבי הליכה, האחד, מודה בכך שאותו אדם אחר יותר טוב ממני, השני, מודה בכך שיש דברים סמויים (לעת עתה) מן העין אבל גם לו יש נפילות והם כנראה דומים לשלי אם לא גרועים יותר. חוסר היכולת להאמין שהאחר נמצא במצב יותר גבוה משלי נמצא בתשתית דבריה של מרים, "והלא גם בנו דיבר". ועל רקע הדברים עד כה, יש גם לבטל את הביקורת על משה לעיל, ולטעון שהאמורא שמציג את התמונה המעוותת (כפי שהיא מצטיירת בפי בני ישראל) בא להעלות פרובוקציה בפנינו. לצערי, דומני שהכעס שלנו מופנה כלפי מה שאיננו יותר מתשקיף של המציאות שלנו – אנשים שלא מוכנים להאמין ביכולותיו של האחר לטפס מעלה מעלה.

מנגד, ישנה התמודדות אחרת עם מציאות שנודעת בעיקר מפלגים מסויימים של הציבור הדתי, אותה אמחיש בסיפור הבא: דודי סיפר לי פעם שרצה לקנות ספר סיפורי צדיקים לילדו. אולם, כשניסה לבחור מתוך ספרי הוצאה מסויימת (שמה שמור במערכת) את הצדיק האהוב עליו – גילה שכל הסיפורים הם חזרה על אותה מנטרה: הצדיק ניחן עוד בילדותו בחכמה, זיכרון והתנהגות מדהימים ומתחילה היה "חד בדרא". הדוד הנ"ל המשיך והסביר, שהוא מחפש ספר שיעודד את בנו לראות בצדיקים דמויות להערצה, שיוכל להידמות להם וספרים אלו לא מסייעים בכך, ולהפך – משום שהם מגדירות את הצדיק בתור "נבחר" שאין דומה לו ואין שני לו.

שתי המגמות הללו – הספקנות מחד וההערצה המוחלטת מאידך – מובילות לצמצום שאיפות: קבלה של היותנו בני אדם קטנים שלא יכולים לשאוף ליותר מהיות בני אדם קטנים. אפשר לומר שאני סוג של מיסיונר. מטרתי בקטע הזה לשכנע את הקורא שהאמון שיש סביבנו אנשים ש"קדושים יותר מאיתנו" ושהצליחו להגיע לזה עם הכלים שנמצאים גם באמתחתנו – בריאה לנו.

ברור לי שעל רקע האירועים של השבועות האחרונים יש מקום לפקפק מחדש בטענותיי, אולם הדברים נאמרים דווקא על רקע אירועים אלה. הרבה טענו שנפילתו של אדם אחד החלישה אותם מבחינה דתית, תחושתי היא שלא אדם זה או אחר צריכים להעסיק אותנו אלא האמונה בכך שביכולתו של אדם להגיע למדרגה בה לא ייפול. מצד שני, נפילתו של האחר גם מעידה על אנושיותו ואמון בכך שהוא יכול ליפול ולקום תשפיע גם על האמון שלנו בעצמנו.

ולסיכום, אצטט מדברי ר' נתן, תלמידו המובהק של ר' נחמן, שאמר "כשראיתי את רבנו הבנתי שגם משה רבנו היה אדם".

� הגמרא משתמשת בקטע זה בתור אסמכתא לאיסור למנות פרנס יחיד על הציבור, אפילו אם יהיה צדיק כמשה (המדרשים אף מציינים שמשה דאג לתת דין וחשבון על כל כסף שהגיע לידיו למטרת הקמת המשכן). 

